Udgangsforbud for børn under 18 år efter klokken 20. Slut med at bygge nye moskéer i ghettobyer. Og folk med midlertidigt asyl skal sendes hjem.

Det er nogle af de forslag, som Dansk Folkeparti har til regeringen i forhold til ghettoerne.

Det siger udlændinge- og integrationsordfører Martin Henriksen (DF) til BT.

Syv forslag fra DF Massiv polititilstedeværelse i ghettoområder.

Unge under 18 skal være hjemme senest klokken 20 om aftenen. Det kan gøres via forældrepålæg.

Der skal ikke længere tages religiøse særhensyn i folkeskoler og daginstitutioner.

Fejring af ramadan og eid i institutioner skal være bandlyst i institutioner. Der må kun fejres kristne højtider.

I byer, der har et ghettoområde, må der ikke opføres moskéer, koranskoler eller muslimske friskoler.

Der skal gennemføres flere asylstramninger, så tilstrømningen bremses, og så der kan komme gang i hjemsendelser.

Bandemedlemmer skal have lange fængselsstraffe. Kilde: Udlændinge- og integrationsordfører Martin Henriksen (DF) til BT. Vis mere

Ghettoerne er for alvor kommet i fokus igen, efter at statsminister Lars Løkke Rasmussen (V) i sin nytårstale proklamerede at ville afvikle ghettoerne helt.

»Det er fint, at statsministeren vil gøre noget ved ghettoproblemerne. I nogle tilfælde kan det være fint nok at rive nogle bygninger ned«.

»Men jeg tvivler på, at det for alvor kan løse problemerne. Men Lars Løkke mangler at komme med nogle forslag, der peger fremad«, siger Martin Henriksen til BT.

Regeringens ghettoliste De 22 boligområder 22 danske boligområder er på regeringens ghettoliste: Mjølnerparken, København.

Gadelandet/Husumgård, København.

Tingbjerg/Utterslevhuse, København.

Bispeparken, København.

Tåstrupgård, Høje Taastrup.

Gadehavegård, Høje Taastrup.

Agervang, Holbæk.

Ringparken, Slagelse.

Motalavej, Slagelse.

Lindholm, Guldborgsund.

Solbakken, Odense.

Vollsmose, Odense.

Nørager/Søstjernevej m.fl., Sønderborg.

Stengårdsvej, Esbjerg.

Korskærparken, Fredericia.

Sundparken, Horsens.

Munkebo, Kolding.

Skovvejen/Skovparken, Kolding.

Finlandsparken, Vejle.

Bispehaven, Aarhus.

Skovgårdsparken, Aarhus.

Gellerupparken/Toveshøj, Aarhus. Kilde: Transport- og Bygningsministeriet. Vis mere

I alt syv ghettoforslag vil DF tage med, når regeringen og DF i løbet af januar genoptager forhandlingerne om yderligere stramninger på udlændingeområdet.

Nyt mål

Netop det vil DF have trumfet igennem, hvis støttepartiet skal gå med til en skatteaftale, som regeringen ønsker.

Det konkrete ghettoudspil fra regeringen kommer i begyndelsen af det nye år, oplyste Løkke i sin nytårstale.

»Vi skal sætte et nyt mål om at afvikle ghettoerne helt. Nogle steder ved at bryde betonen op og rive bygninger ned. Sprede indbyggerne og genhuse dem i forskellige områder«, lød det fra statsministeren i nytårstalen.

Transport- og Bygningsministeriet offentliggjorde i sidste måned regeringens liste over ghettoområder i Danmark. 22 danske boligområder er på regeringens liste.

ritzau